પૌરાણિક કાળમાં કન્યા ભ્રુણહત્યા કરનારાઓની સાથે જ કન્યા જન્મની કામના કરનારાઓ પણ હતા. એટલે જ કન્યા જન્મ કયારે થાય છે તેની વિગતો જોવા મળે છે. શ્રીમદ્ ભાગવત પુરાણ મુજબ પુરુષનું વીર્ય અધિક હોય તો પુત્ર થાય છે અને સ્ત્રીરજ અધિક હોય તો પુત્રી થાય છે. કર્દમ ઋષિએ દેવહૂતિ સાથે ક્રીડા કરી હતી પણ આસકિત રાખી નહોતી એટલે જ દેવહૂતિને પ્રથમ સંતાન પુત્રી થઈ. અગ્નિપુરાણ મુજબ ગર્ભમાંનું બાળક પુત્ર છે કે પુત્રી તેનો નિર્ણય થઈ શકે છે. પ્રશ્ન કરનારી વ્યકિતના પ્રશ્ન વાકયમાં જે જે અક્ષરોનું ઉચ્ચારણ થાય છે તે સર્વ મળીને વિષમ સંખ્યા થાય તો તે ગર્ભમાં પુત્રની ઉત્પત્તિ સૂચવે છે જો સમ સંખ્યા વધારે રહે તો કન્યા જન્મે છે. ગરુડ મહાપુરાણ અનુસાર સ્ત્રીના અંગૂઠાના મૂળમાં મોટી રેખાઓ હોય તો પુત્ર પ્રસવે છે પણ એ જ રેખાઓ ક્ષીણ થઈ ગઈ હોય તો પુત્રીઓ થાય છે. અને હરિવંશ મહાપુરાણ કહે છે કે કમંડળનું દાન કરવાથી પુત્ર જન્મે છે. અને બ્રાહ્મણીઓની ઇચ્છા પૂરી કરનાર દ્રવ્યનું દાન દેવાથી પુત્રી પ્રપ્ત થાય છે. (ક્રમશઃ)